ສະພາແຫ່ງຊາດ ຈັດກອງປະຊຸມ ລະດົມຄວາມຄິດເຫັນ ໃສ່ຮ່າງປັບປຸງ ກົດໝາຍສອງສະບັບຄື: ກົດໝາຍວ່າດ້ວຍອົງການ ໄອຍະການປະຊາຊົນ ແລະ ກົດໝາຍວ່າດ້ວຍ ສານປະຊາຊົນ ທີ່ຕິດພັນກັບ ການແກ້ໄຂຮອ້ງຂໍ ຄວາມເປັນທໍາຂອງປະຊາຊົນ ເພື່ອເຮັດໃຫ້ກົດໝາຍດັ່ງກ່າວມີເນື້ອໃນ ຄົບ ຖ້ວນ ແລະ ຖືກຕ້ອງກັບສະພາບຄວາມເປັນຈິງ ຂຶ້ນໃນວັນທີ 22-24 ມີນາ 2017 ຢູ່ນະຄອນຫລວງວຽງຈັນ
ໂດຍການເປັນປະທານຮ່ວມ ຂອງທ່ານ ນາງ ບົວຄໍາ ທິບພະວົງ ປະທານກໍາມາທິການ ຍຸຕິທໍາ ແລະ ທ່ານ ພົນ ຈັດຕະວາ ຄໍາສຸກ ວີອິນທະວົງ ປະທານກໍາມາທິການ ປກຊ-ປກສ ມີບັນດາສະມາຊິກສະພາແຫ່ງຊາດ ທີ່ເປັນຄະ ນະກໍາມາທິການຍຸຕິທໍາ, ປກຊ-ປກສ ແລະ ສະມາຊິກສະພາ ປະຊາຊົນຂັ້ນແຂວງເຂົ້າຮ່ວມ.
ທ່ານ ນາງ ບົວຄໍາ ທິບພະວົງ ກ່າວວ່າ: ການຈັດກອງປະຊຸມໃນຄັ້ງນີ້ ບັນດາຜູ້ເຂົ້າຮ່ວມ ຈະໄດ້ປະກອບຄໍາຄິດຄໍາເຫັນ ໃສ່ຮ່າງປັບປຸງກົດໝາຍ ທັງສອງສະບັບ ຄື: ກົດໝາຍວ່າດ້ວຍອົງການ ໄອຍະການປະຊາຊົນ ແລະ ກົດໝາຍວ່າດ້ວຍສານປະຊາຊົນ ເພື່ອໃຫ້ສອດຄ່ອງກັບ ລັດຖະທໍາມະນູນສະບັບປັບປຸງ ປີ 2015 ແລະ ສະພາບຄວາມເປັນຈິງ ທາງດ້ານເສດຖະກິດ-ສັງຄົມ ຂອງປະເທດໃນໄລຍະໃໝ່ ເພື່ອແນ່ໃສ່ ເພີ່ມຄວາມຮັບຮູ້ ກ່ຽວກັບພາລະບົດບາດ ການຈັດຕັ້ງເຄື່ອນໄຫວ ວຽກງານຂົງເຂດຍຸຕິທໍາ ແລະ ປກຊ-ປກສ ພ້ອມທັງ ເປັນການກະກຽມຄວາມພ້ອມ ທາງດ້ານເນື້ອໃນຂົງເຂດຍຸຕິທໍາ. ປກຊ-ປກສ ໃຫ້ແກ່ກອງປະຊຸມ ສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ VIII ໂດຍສະເພາະ ຮ່າງປັບປຸງກົດໝາຍວ່າດ້ວຍ ອົງການໄອຍະການປະຊາຊົນ ແລະ ກົດໝາຍວ່າດ້ວຍສານປະຊາຊົນ ແລະ ຄົ້ນຄ້ວາປຶກສາຫາລືກ່ຽວກັບ ກົນໄກການປະຕິບັດ ພາລະບົດບາດ ຕິດຕາມກວດກາຂົງເຂດຍຸຕິທໍາ, ປກຊ-ປກສ ແລະ ການແກ້ໄຂການຮ້ອງຂໍ ຄວາມເປັນທໍາຂອງປະຊາຊົນ. ນອກນີ້, ກອງປະຊຸມ ຍັງໄດ້ຮັບຟັງການເຜີຍແຜ່ມະຕິ ຂອງຄະນະປະຈໍາສະພາແຫ່ງຊາດ ວ່າດ້ວຍການຈັດຕັ້ງເຄື່ອນໄຫວ ກໍາມາທິການຍຸຕິທໍາ ແລະ ກໍາມາທິການ ປກຊ-ປກສ ສະພາແຫ່ງຊາດ ແລະ ປຶກສາຫາລືກົນໄກ ການປະສານສົມທົບ ກ່ຽວກັບການແກ້ໄຂຄໍາຮ້ອງ ຂໍຄວາມເປັນທໍາຂອງປະຊາຊົນ ໂດຍຈະໄດ້ມີການ ແລກປ່ຽນບົດຮຽນ ແລະ ປະສົບການຕົວຈິງ ລະຫວ່າງ ສູນກາງ ແລະ ທ້ອງຖິ່ນ ເພື່ອສະຫລຸບເປັນເນື້ອໃນສໍາຄັນ ແລະ ເປັນບ່ອນອີງໃນການຈັດຕັ້ງປະຕິບັດ ວຽກງານຕົວຈິງ./.